kardosdrur/scandi-wiki huggingface dataset:
Kongesangen

Kongesangen er Norges kongesang. Den blev adopteret i 1905, det år Norge blev uafhængigt. Teksten er skrevet af N. Fogtmann og melodien er den samme som den engelske kongesang: "God Save the King". Norges nationalsang hedder: "Ja, vi elsker dette landet".

Teksten på norsk 

1. Gud sign vår konge god! 

Sign ham med kraft og mot 

sign hjem og slott! 

Lys for ham ved din Ånd, 

knytt med din sterke hånd 

hellige troskapsbånd
 
om folk og drott! 

2. Høyt sverger Norges mann 

hver i sitt kall, sin stand, 

troskap sin drott.
 
Trofast i liv og død, 

tapper i krig og nød, 

alltid vårt Norge lød 

Gud og sin drott.

Dansk oversættelse 

1. Gud sign vor konge god! 

Sign ham med kraft og mod 

sign hjem og slot! 

Lys for ham ved din Ånd, 

knyt med din stærke hånd 

hellige troskabsbånd
 
om folk og drot! 

2. Højt sværger Norges mand 

hver i sit kald, sin stand, 

troskab sin drot.
 
Trofast i liv og død, 

tapper i krig og nød, 

altid vort Norge lød 

Gud og sin drot.

Kongesange
Kultur i Norge
Det norske monarki
Slangetender

Slangetenderen – eller blot "tenderen" er et lille køretøj, der har til opgave i stil med vandtankvognen at sikre vandforsyningen ved brandslukning. Dog med den forskel, at køretøjet ikke selv medbringer vand, men derimod store mængder slanger, samt 1-3 pumper på typisk ca. 800 liter/minut. Slangerne kan udlægges under kørslen, hvorfor køretøjet oftest udstyres med firhjulstræk og gerne opbygget på en Land Rover, Toyota Land Cruiser eller VW Transporter.

I Danmark har Beredskabsstyrelsen krævet, at køretøjet medbringer mindst 500 meter af den såkalde "B-slange" (mellemtyk slange). Visse kommuner har valgt at få fremført op til 1.000 meter B-slange eller supplere oppakningen med "A-slanger" (meget tyk slange).

Med egen pumpe og slanger kan køretøjet i nødstilfælde fungere som et selvstændigt slukningskøretøj. Naturligvis under forudsætning af en tilstrækkelig vandforsyning.

Køretøjet kommer typisk til sin ret ved brande udenfor byområder, hvor der ikke er brandhaner tæt på brandstedet. Ofte kan man finde en sø, å evt. en brandhane længere væk fra brandstedet. Her kan man så lade slangetenderen etablere en fast vandforsyning fra.

I forbindelse med, at Folketinget skulle vedtage en ny beredskabslov i 2002 ønskede man også en modernisering af den gamle dimensioneringsbekendtgørelse. I denne forbindelse undersøgte man, hvorledes slangetenderen blev brugt hos landets redningsberedskaber.

Undersøgelsen viste, at slangetenderen i ringe grad blev anvendt i de undersøgte beredskaber. En beredskabchef forklarede som eksempel, at den blev benyttet til at trække slanger fra vandtankvogne ude på asfaltvejen ad grusvejen ned til den brændende gård.

Den ringe brug kan tilskrives udviklingen gennem årene: Brandhanenettene er blevet udbyggede, automobilsprøjterne kan selv suge vand fra vandløb, samt vandtankvognene har store kapaciteter. Dermed undlod man i den nye dimensioneringsbekendtgørelse at lade tenderen være lovpligtig. Af samme årsag har visse kommuner valgt helt at afskaffe den, mens andre er gået sammen om at dele en enkelt.

Ud over slanger og pumpe medføres der mange steder f.eks. diverse værktøj og udstyr til afspærringer. Enkelte kommuner har endvidere kemikaliedragter oppakkede.

Hos Beredskabsstyrelsen råder man over de såkaldte "slangegrupper" eller "maxitendere", der i princippet blot er slangetendere i lastbilstørrelse. Disse medbringer så 2×1.500 meter A-slange og to styks 1.600 liter/minut pumper.


Se også 
 Brandbil
 Brandmand
 Tanktender

Eksterne kilder/henvisninger 

 Bekendtgørelse om det kommunale redningsberedskabs dimensionering m.v.
 Beredskabscenter Aalborgs VW Transporter slangetender 
 Beredskabsstyrelsen Nordjyllands slangegruppe 

Redningskøretøjer
Anemone (Hepatica)

Anemone (Hepatica) er en slægt af planter, der er udbredt i Europa, Asien og Nordamerika. Det er stauder med regelmæssige, syvtallige blomster og grundstillede, vintergrønne blade. Slægten blev af Linné beskrevet som en del af slægten Anemone, men den blev udskilt på grund af morfologiske forskelle - Hepatica har grønne, bægerbladlignende højblade under blomsten, hvad Anemone ikke har. Nyere DNA-undersøgelser indikerer, at slægten   (sammen med Pulsatilla)  må inkluderes under Anemone for at denne slægt udgør en monofyletisk gruppe. Her omtales kun de arter, der er vildtvoksende i Danmark, eller som dyrkes her.

 Blå anemone (Hepatica nobilis)
 Ungarsk anemone (Hepatica transsilvanica)

Ranunkel-familien
Agernet

Agernet (glans penis) er en betegnelse for spidsen af penis. Agernet vil normalt være dækket af forhuden, men ved rejsning trækkes forhuden ofte tilbage, hvorved agernet blottes.

Eksterne henvisninger 

Mandens kønsorganer
Speculum

Et speculum er et instrument til lægeundersøgelse af endetarmen eller vagina. Speculum føres ind af lægen og åbnes, hvorved denne vil kunne undersøge det indre af tarmen eller skeden.

Historien
Speculummer blev brugt af de gamle grækere og romere, og der er blevet fundet flere speculum genstande i Pompeji. Det moderne speculum blev udviklet af J. Marion Sims, og består af en cylinder med en rund ende med to hængslede dele, der ligner et næb. Speculum bliver indført i kvindens vagina, og bruges til at undersøge skeden og livmoderhalsen.

Materiale
Speculummer var tidligere lavet i rustfrit stål og blev derefter steriliseret efter brug. Denne udgave kan stadig købes, men de speculummer, der anvendes af sundhedsvæsenet i dag, er lavet af plastik til engangsbrug. Dog bruges speculummer i rustfrit stål stadig til operationer.

Vaginal brug
Der findes flere forskellige versioner af speculummer, men den mest kendte er den der ligner et næb.  Dette næb bliver indført vaginalt, og lægen kan derefter åbne mere op for legemsåbningen, og derved få bedre udsyn. Herefter kan man ved en tilknyttet mekanisme ”låse” næbbet fast, så lægen kan få hænderne fri til f.eks. en vaginal podning.

Privat brug
Flere sexologer og kvindeorganisationer anbefaler at kvinder bruger speculummer sammen med et spejl, og på denne måde får en bedre forståelse af deres vagina. Der er flere forskellige guider omkring brugen af speculummer til at undersøge sin vagina, f.eks. til at se om man er frugtbar.

Seksuelt brug
Mange sexshops er begyndt at sælge større partier af lægeredskaber inkl. speculummer, da brugen af speculummer til seksuelt brug har været stigende. 

Medicinsk udstyr
Deccanplateauet

Deccanplateauet er et stort plateau i Indien som dækker det meste af det sydlige og centrale af landet.

Plateauet ligger syd for Indus-Gangessletten. Plateauet afgrænses af fire bjergkæder: Vestlige Ghats mod vest, Østlige Ghats mod øst, Nilgiris mod syd og Satpura mod nord. Plateauet har en gennemsnitlig højde på 500 m.o.h. med variationer mellem 450 m. og 750 m. Jorden består af sort vulkansk basalt. Hovedafgrøden er bomuld, men der dyrkes også ris og andre afgrøder. Flere indiske stater dækker dele af plateauet: Maharashtra mod nord, Chattisgarh mod nordøst, Andhra Pradesh mod øst og den centrale del, Karnataka mod vest, den centrale del og det meste af den sydlige del og Tamil Nadu der dækker resten af den sydlige del. Den største by på plateauet er Bangalore. Andre store byer er Hyderabad, Nagpur, Pune og Sholapur.

Indiens geografi
Icacinaceae

Icacinaceae er en familie, som er udbredt med ca. 25 slægter og omkring 150 arter i de tropiske områder, men med hovedvægten i det vestlige stillehavsområde og ved kysterne af det Indiske ocean. Der er også enkelte arter i Kina og japan. Arterne har spredtstillede, kortstilkede eller ustilkede, hele blade. Enkelte arter er lianer, og de har modsatte blade. Blomsterne er små med et kort støvfang. Frugterne er flade eller ribbede. Familien er meget lidt undersøgt, og her nævnes de to eneste slægter, som tilhører den med nogenlunde sikkerhed.

 Hosiea
 Icacina

Plantefamilier
Oncothecaceae

Oncothecaceae er en familie, som består af én slægt med to arter i Ny Kaledonien. Arterne er træer med glatte skud. Bladene er vredne med vedvarende kirtler og kort stilk. Blomsterne sidder i forgrenede stande fra bladhjørnerne.

Plantefamilier
Brahmaputra

Brahmaputra er en af de store floder i Asien. Floden har sit udspring ved Kailashbjerget i Himalayabjergene i det vestlige Tibet, i Kina og flyder 2900 km gennem Indien og Bangladesh, inden den flyder ud i Den Bengalske Bugt.

Vandløb i Tibet
Vandløb i Kina
Vandløb i Indien
Vandløb i Bangladesh
Himalaya
Rublad-familien

Rublad-familien (Boraginaceae) består af 148 slægter og mere end 2700 arter. Familien er udbredt med arter over hele kloden, fraregnet Antarktis. Arterne bruger inulin til oplagring af kulhydrat. Planterne er ofte ruhårede med hår, som er stive af forkalkede cellevægge. Blomsterne er samlet i endestillede stande. Frugterne er kapsler med flere nødder. Her omtales kun de slægter, der er repræsenteret ved arter, der er vildtvoksende i Danmark, eller som dyrkes her.

 Arnebia
 Femtunge-slægten (Pentaglottis)
 Forglemmigej (Myosotis)
 Heliotrop (Heliotropium)
 Hestetunge (Mertensia)
 Himmelblå-slægten (Lithodora)
 Hjulkrone (Borago)
 Honningurt (Phacelia)
 Hundetunge (Cynoglossum)
 Kulsukker (Symphytum)
 Kærminde (Omphalodes)
 Kærmindesøster-slægten (Brunnera)
 Lungeurt (Pulmonaria)
 Oksetunge (Anchusa)
 Pigfrø (Lappula)
 River (Asperugo)
 Slangehoved (Echium)
 Stenfrø (Buglossoides)
 Stenfrø (Lithospermum)
 Voksurt (Cerinthe)
 Æseltunge (Onosma)

Note 

 
Rublad-ordenen
Forsvarets Medalje

Forsvarets medalje var en medalje, der blev tildelt personer, der havde udført en fortjenstfuld indsats for Forsvaret udenfor landets grænser i krigszoner, hvor der var udstationeret danske tropper. Medaljen blev også tildelt for tjeneste i missioner, som Danmark deltog i, men hvor der officielt ikke blev uddelt nogen specifik deltagelsesmedalje. Den blev indstiftet i 1991. De første der fik tildelt medaljen var besætningen på korvetten Olfert Fischer, efter de havde deltaget i Golfkrigen.

Medaljen kunne også tildeles posthumt; den var personlig ejendom og skulle derfor heller ikke returneres efter en levende modtagers død. Siden 2002 kunne personel, som havde modtaget Forsvarets medalje, blive tildelt i grader. Graderne var struktureret sådan, at personel, som havde gjort en særlig indsats for forsvaret vil blive uddelt i tre forskellige grader:

 Forsvarets medalje i guld med egeløv, tildelt personel, både militært og civilt, som havde udført en særegen eller ekstraordinær indsats.
 Forsvarets medalje i sølv med egeløv, tildelt personel, som havde udført en meget flot indsats.
 Forsvarets medalje, som tildeles personel, som havde deltaget i en mission, uden at have fået en specifik deltagermedalje.

Skulle medaljen tildeles som missionsmedalje for anden eller tredje gang, blev medaljen tildelt med henholdsvis sølv- og guldegeløv.

Nye medaljer 

Forsvarets Medalje er i dag udgået. I 2007 var der en diskussion om at man skulle lave nye medaljer i Forsvaret. Nogle officerer mente at formålet med Forsvarets Medalje var blevet udvandet, fordi den blev delt ud til så mange, så medaljens værdi var mistet . Det førte til en omstrukturering af Forsvarets Medaljer i 2010, så der kom 7 nye medaljer : 

 Forsvarsministerens Medalje
 Forsvarets medalje for Tapperhed
 Forsvarets Medalje for Fremragende Tjeneste
 Forsvarets Medalje for Faldne i Tjeneste
 Forsvarets Medalje for Sårede i Tjeneste
 Forsvarets Medalje for Fortjenstfuld Indsats
 Forsvarets Medalje for International Tjeneste

Eksterne henvisninger 
 Beskrivelse af Forsvarets Medalje  hos navalhistory.dk
 Om tildelingen af Forsvarets medalje til premierløjtnant Bjarke Kirkmand, side 21

Noter 

Ordener, dekorationer og medaljer fra Danmark
Elias Eliot

Elias Eliot (født den 26. juli 1976) er en dansk radio og podcastvært og forfatter.

Eliot har tidligere arbejdet som skuespiller på forskellige kortfilms- og spillefilmsprojekter siden 1997, hvor han medvirkede i den uafhængige spillefilm Nattens Engle. 

I 2005 medvirkede han i kortfilmen Jackpot og medvirkede i spillefilmen Glimt i 2006. 

I de senere år har Elias lagt stemme til flere tegnefilm.
Fra 2007 til 2019 var han fast live speaker på DR2.

I 2011 distribuerede han kultfilmen The Room, der betragtes som en af verdens dårligste film, i Danmark.

Elias er en af hovedkræfterne og filmprogrammørerne bag filmfestivalen Blodig Weekend, som han var med til at grundlægge i 2012. Festivalen er en årlig tilbagevendende begivenhed, med danske og internationale gæster, og med fokus på genrefilm og gys. 

Elias har været fast filmgæst i programmet Fredagsbaren på P4, samt Go' Morgen P3, og er fast besøgende i GO' Morgen Danmark.

I 2014 blev han vært og medskaber af podcasten Han Duo, sammen med Jacob Ege Hinchely, hvor de anmelder film, tv-serie og spil.

I 2022 udgav han sammen med Jacob Ege Hinchely bogen 'I Koboldens Skygge'. Første bind i 'Blod og Stål' serien, hvor det er læseren der selv vælger handlingen.

Udvalgt Filmografi 
Glimt (2006) - Morten
Dragejægerne (2008) - Gildas (stemme)
Ultimate Avengers (2006) - Hank Pym (stemme)
Ultimate Avengers 2 (2006) - Black Panther (stemme)
Next Avengers: Heroes of Tommorow - (2008) - Hawkeye
Iron Man: Armored Adventures (2008) - Whiplash
Vilde Rolf Smadrer Internettet (2018) - Stormtrooper

Referencer

Eksterne henvisninger 
 I Koboldens Skygge på https://www.forlagetsilhuet.dk/
 Filmbloggen Filmrablerier  
 The Room i Danmark  
 Fredagsbaren på P4 
 P3 - Giga-Gollum og Hobbitrup: New Zealand har Tolkien-feber 
 Han Duo podcast 
Elias Eliot på Danske Filmstemmer 

Skuespillere fra Danmark
Podcastere fra Danmark
Glimt

Glimt er en dansk lowbudget-spillefilm fra 2006 produceret af selskabet FuldFartFilm.

Medvirkende 
 Max Brofeldt – Hiro
 Evy Carstens – Marie
 Birgitte Clauson-Kaas – Christina
 Hans Due-Boje – Professor
 Elias Eliot – Morten
 Hakim Harder – Kennet
 Sophie Jørgensen – Reiko
 Marie Carmen Lindegaard – Lis
 Siggy Norreen – Budbringeren
 Jens Ingemann Pedersen – Verner
 Jesper Aagaard Placing – Søren
 Isabella Rønne – Begravelsesgæst

Eksterne henvisninger 
 FuldFartFilms hjemmeside
 

Gyserfilm fra Danmark
Danske film fra 2006
Thrillerfilm fra Danmark
Grænseflade

Grænseflade kan henvise til flere opslag:

Grænseflade (teknologi)
Grænseflade (datalogi)
Kommandolinjegrænseflade
Brugergrænseflade
Grænseflade (kemi) – en flade der danner en grænse mellem to faser

Se også 
Grafisk brugerflade
Alfons 13. af Spanien

Alfons 13. af Spanien (spansk Alfonso XIII) (17. maj 1886 – 28. februar 1941) var konge af Spanien 1886-1931 og posthum søn af Alfonso XII og dronning Maria Christina af Østrig. 
Han blev udråbt til konge umiddelbart efter fødslen, og hans mor blev udpeget til regent. Da han fyldte 16 i 1902, overtog han regeringen.

Den 31. maj 1906 giftede Alfons XIII sig i Madrid med Prinsesse Victoria Eugenie af Battenberg, niece af den engelske konge Edward VII.

Alfonso 13. interesserede sig for militær planlægning. I 1921 var han involveret i en militæraktion ved Annuel i Spansk Marokko, hvor det meste af den spanske hær blev dræbt. Meget tydede på at kongen selv havde økonomisk interesse i krigen og i de store naturrigdomme i området. Befolkningen og regeringen var utilfreds med det. 

I Catalonien medførte den langvarige krig i Marokko en lang række strejker og terroraktioner. Situationen kunne hverken løses af parlamentet eller kongen. 

Den antimonarkistiske følelse hos middelstanden førte til et samarbejde med socialisterne om indførelse af en republik. Der fandtes allerede spredte borgerlige republikanske småpartier, der ønskede sociale og politiske reformer, forbedring af undervisningssystemet og et demokratisk styre som i Frankrig og England.

Monarkiets opløsning 
Guvernøren i Catalonien, general Miguel Primo de Rivera, krævede i 1923, at kongen og regeringen skulle forlade deres poster. Magtovertagelsen fandt sted uden blodsudgydelse, og kongen blev fritaget for skyld. I stedet blev politikerne kritiseret. Magtovertagelsen var både i officerernes og borgerskabets interesse, da Rivera forbød de anarkistiske organisationer. Situationen for anarkisterne var som under det tidligere styre, der hensynsløst havde forfulgt og myrdet anarkistiske ledere. 

Derimod indgik Rivera en aftale med UGT, som på mange måder blev styrket af militærdiktaturet. Også militært blev Rivera-diktaturet en opgangstid: med fransk hjælp vandt Spanien Marokko-krigen i 1929. 
I slutningen af 1920'erne mistede Rivera opbakning fra militæret. Rivera frasagde sig frivilligt magten og forlod Spanien i 1930. Han døde få år efter i Frankrig.

Riveras styre kan sammenlignes med fascismen i Italien og nazismen i Tyskland, men hans styre var snarere militært end fascistisk: Rivera foretog aldrig politiske henrettelser, og hans magt baserede sig aldrig på en massebevægelse og en ekspansiv udenrigspolitik. 
Efter flere års tilbagetrukken tilværelse prøvede kongen igen at regere Spanien, men måtte opgive efter 15 måneder. Han indså, at han ikke længere havde tilhængere, og militæret håbede på en ny chance ved at afskedige kongen. Efter konges afrejse kom Spaniens 2. republik.

Regenter af Spanien
Alfons 13. af Spanien
Personer fra Madrid
Monarker der har abdiceret
Katolske monarker
Nattens Engle

Nattens Engle er en low budget spillefilm, lavet i 1997. Produceret af JK Studio, nu Eyelight Productions, og instrueret af Kasper V. Kristensen, havde filmen premiere i Roskilde Bio 1997. Filmen tog et år at indspille, og afhang udelukkende af frivillige kræfter.

Filmen er en episode film, med 3 historier der efterhånden som filmen skrider frem, vikles mere og mere ind i hinanden.
Michael (Elias Eliot- dengang Kim Krøll Nielsen), flygter sammen med sin kæreste (Marie Andersen), fra nogle unavngivne folk, der er mere end opsat på at få fat i en taske som Michael har stjålet fra dem. Efter dem er især én mand (David Owe), der langsomt kommer tættere og tættere på. Og til sidst går det galt. 
Samtidig er Malene (Julie Riis) på weekend hos sin veninde Signe (Karin Gottlieb), med det egentlige formål at møde en fyr på en allerede planlagt blind date. Imens efterlader hun Signe i byen, hvor hun pludselig støder ind i Michael. Imens indhenter fortiden Malene i form af Johnny (Sune L. Jensen) der er overbevist om at det kun er ham der skal have hende. 
Og midt i alt dette er en patient stukket af fra det nærmeste psykiatriske hospital.

Danske film fra 1997
Film fra Danmark (administrationskategori)
Kasper Hülsen

Kasper Hülsen (født 4. maj 1976) er en dansk politiker som var landsformand for Konservativ Ungdoms landsorganisation fra 2004 til 2007 efter at han havde siddet i KU's ledelse igennem flere år. Hülsen var en af hovedkræfterne bag reformen af organisationsstrukturen i Konservativ Ungdom, der som den første ungdomsorganisation i Danmark gik fra en traditionelt topstyret og tung organisation til en mere flad struktur der baserede sig på medlemsinvolvering. Efterfølgende er strukturændringen ofte blevet fremlagt på politiske seminarer i Danmark såvel som i udlandet som en succeshistorie og eksempel på en moderne ungdomsorganisation. Under Hülsen opnåede KU medlemsfremgang og skiftede fokus til at fokusere mere på fængende og moderne kampagner såsom kapitalist.dk og Connie Mania. 

I 2006 overtog Hülsen fra Lasse Krull og blev valgt i ledelsen for den globale ungkonservative organisation  som Vice Chairman, hvor han sad i 2 år. Han var endvidere Præsident for Nordisk Ungkonservativ Union fra 2006-2009.

Siden 2008 har han været medlem af Konservatives hovedbestyrelse.

Før sin indtræden i landspolitik var Kasper Hülsen en aktiv deltager i lokalforeningen Taastrup KU. 

Privat bor han i Vejle.

Han blev efterfulgt af Rune Kristensen.

Formænd for Konservativ Ungdom
Håkon 3.

Håkon 3. (født ca. 1180, død 1. januar 1204 i Bergen) var konge af Norge fra 1202 til 1204 efter at faderen kong Sverre Sigurdsson døde den 9. marts 1202.

Håkon Sverresson var således birkebeinernes kongsemne. Håkon var den anden uægte søn af kong Sverre. Moderen var Astrid Roesdatter.

Håkon blev udpeget til konge i Nidaros i 1202 og hyldet på Øretinget senere på foråret. Håkon blev et samlingspunkt som dæmpede den uforsonlige strid der var omkring kong Sverre. Han kaldte biskopperne hjem og indgik forlig med dem og baglerne.

Håkon døde pludselig i 1204; det blev påstået at dødsfaldet var mistænkeligt, og muligvis blev han forgiftet.

Håkon Sverresson blev ikke gift, men menes at have en søn med Inga fra Varteig. Den senere kong Håkon 4. Håkonsson blev født nogle få måneder efter at Håkon Sverresson døde. For at fjerne al tvivl om slægtskabet lod kongen og hans mænd Inga kongsmor bære jernbyrd i Bergen i sommeren 1218.

Regenter af Norge
Tjek fødselsår
Fyrster fra middelalderen
Vanillinsyre

Vanillinsyre er en organisk forbindelse med det systematiske navn 4-hydroxy-3-methoxybenzoesyre.

Sumformel: C8H8O4
CAS-nummer: 121-34-6

Carboxylsyrer
Aromatiske forbindelser
Stimorol

Stimorol er et tyggegummi-mærke produceret af Mondelez, som sælger det i lande verden over.

Stimoroltyggegummi blev lanceret i 1956, først udelukkende i Skandinavien, men senere også i resten af Europa. Sukkerfrit tyggegummi blev introduceret i 1978 og i 1990'erne blev tyggegummi med diverse frugt- og pebermyntesmag  lanceret.

Eksterne henvisninger 
 Stimorols hjemmeside

Tyggegummi
Kraft Foods
Mondelēz International
Blomstre som en rosengård

Blomstre som en rosengård er en salme, der er skrevet over Es 35,1-6 af digteren og præsten Grundtvig (1783 – 1872) i 1837. Johan Peter Emilius Hartmann (1805 – 1900) komponerede melodien i 1861. Thomas Laub komponerede også i 1916 en melodi til salmen.

Eksterne henvisninger 
Blomstre som en rosengård, musikfokusside fra Det Kongelige Bibliotek
 

Salmer af N.F.S. Grundtvig
Salmer i Den Danske Salmebog
Julesange
FN-medaljen

FN-medaljen er en medalje, der uddeles af FN til militære og civile personer, der i en bestemt periode har været udstationeret ved missioner, som har hørt eller fortsat hører under FN. For at komme i betragtning til medaljen, skal man have tjent i en FN-mission i mindst 3 måneder.

Medaljens ordensbånd er forskellige, da den samtidig skal bevise, hvilke missioner, man har tjent i under FN. Den findes derfor i mange forskellige udgaver.

Se også 
 Dag Hammarskjöld-medaljen
 FN-udmærkelse

Eksterne henvisninger 
 New Zealands forsvar om medaljen  
 Tekstfortegnelse over FN-medaljer  

Ordener, dekorationer og medaljer
Medaljen